อนุญาต5รายต่างชาติขาย‘บาทบอนด์’
คลังไฟเขียวให้สถาบันการเงินต่างชาติ 5 ราย ออกบาทบอนด์ระดมทุนในประเทศได้
20 มิ.ย. 2555

คลังไฟเขียวให้สถาบันการเงินต่างชาติ 5 ราย ออกบาทบอนด์ระดมทุนในประเทศได้
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ เปิดเผยว่า กระทรวงการคลังอนุญาตให้นิติบุคคลต่างประเทศ จำนวน 5 ราย ออกพันธบัตรหรือหุ้นกู้สกุลเงินบาทในประเทศไทย ระหว่างวันที่ 1 พ.ค. 2555-31 ม.ค. 2556 
รายชื่อและวงเงินการอนุญาต ประกอบด้วย (1) International Bank for Reconstruction and Development (IBRD) วงเงิน 5,000 ล้านบาท (2) International Finance Corporation (IFC) วงเงิน 5,000 ล้านบาท (3) Swedish Export Credit Corporation (SEK) วงเงิน 5,000 ล้านบาท (4) Korea Gas Corporation (KOGAS) วงเงิน 8,000 ล้านบาท และ (5) Kookmin Bank (Kookmin) วงเงิน 10,000 ล้านบาท
ทั้งนี้ ให้ผู้ที่ได้รับอนุญาตหรือตัวแทนจะต้องยื่นหนังสือรายงานสถานะความคืบหน้าการเตรียมการออกพันธบัตร หรือหุ้นกู้สกุลเงินบาทในประเทศไทยต่อกระทรวงการคลัง ภายในเดือน ก.ค. และเดือน พ.ย.นี้ 
กระทรวงการคลังขอสงวนสิทธิในการพิจารณาทบทวนวงเงินที่ได้รับอนุญาตออกพันธบัตร หรือหุ้นกู้สกุลเงินบาทในประเทศไทย เพื่อให้สามารถนำวงเงินมาจัดสรรให้เกิดประโยชน์สูงสุดต่อผู้ยื่นขออนุญาตรายใหม่ต่อไป 
นอกจากนี้ ขอสงวนสิทธิที่จะระงับการอนุญาตในกรณีที่สถานภาพหรือสถานะทางการเงินของผู้ที่ได้รับอนุญาต หรือเศรษฐกิจมีการเปลี่ยนแปลงอย่างมีนัยสำคัญ